b'\n_START_ARTICLE_\nTaborsko gibanje\n_START_PARAGRAPH_\nTaborsko gibanje je bilo slovensko politi\xc4\x8dno gibanje v obdobju od 1868 do 1871. Zaznamovala so ga predvsem velika zborovanja na prostem, iz angle\xc5\xa1kega politi\xc4\x8dnega \xc5\xbeivljenja znani mitingi. _NEWLINE_Tabore so pri\xc4\x8deli organizirati mladoslovenci, zbrani okrog \xc4\x8dasnika Slovenski narod, \xc5\xa1ele kasneje so se jim pridru\xc5\xbeili tudi staroslovenci z Janezom Bleiweisom. Gibanje se je zgledovalo po \xc4\x8de\xc5\xa1ki politiki, ki je po letu 1867 za \xc4\x8de\xc5\xa1ke de\xc5\xbeele odlo\xc4\x8dno zahtevala enak status kot ga je z dualizmom dobila Ogrska._NEWLINE_Na taborih so izra\xc5\xbeali podporo jezikovni enakopravnosti in Zedinjeni Sloveniji, na koncu so zahteve zapisali v resoluciji, ki je ve\xc4\x8dkrat vsebovala tudi prakti\xc4\x8dne, lokalne zahteve.'